Document ID: 32013R0344

KOMMISSIONENS FORORDNING (EU) Nr. 344/2013
af 4. april 2013
om ændring af bilag II, III, V og VI til Europa-Parlamentets og Rådets forordning (EF) nr. 1223/2009 om kosmetiske produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1223/2009 af 30. november 2009 om kosmetiske produkter (1), særlig artikel 31, stk. 1 og 2, og
ud fra følgende betragtninger:
(1)
Forordning (EF) nr. 1223/2009 anvendes fra den 11. juli 2013 og afløser Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler (2). For at sikre en gnidningsløs overgang gives økonomiske aktører dog mulighed for at bringe sådanne kosmetiske produkter i omsætning, som opfylder kravene i forordning (EF) nr. 1223/2009, inden den dato, fra hvilken nævnte forordning finder anvendelse.
(2)
Bilagene til forordning (EF) nr. 1223/2009 afspejler den videnskabelige udvikling på tidspunktet for Kommissionens vedtagelse af forslaget til nævnte forordning den 5. februar 2008. Siden er bilagene til direktiv 76/768/EØF blevet ændret flere gange.
(3)
Formålet med flere af ændringerne i bilagene til direktiv 76/768/EØF var at imødegå potentielle risici for menneskers sundhed, hvorigennem der blev indført de nødvendige foranstaltninger til beskyttelse af folkesundheden. For både at skabe juridisk klarhed og sikre et højt niveau for beskyttelse af folkesundheden er det derfor også nødvendigt at ændre bilagene til forordning (EF) nr. 1223/2009, eftersom der er mulighed for at efterkomme forordning (EF) nr. 1223/2009 inden den 11. juli 2013 som et alternativ til overholdelsen af direktiv 76/768/EØF.
(4)
Desuden medførte flere af ændringerne af bilagene til direktiv 76/768/EØF både en tilpasning af disse bilag til den tekniske og videnskabelige udvikling og beskyttelse af folkesundheden. Som følge heraf er bilagene til direktiv 76/768/EØF nu bedre tilpasset til den tekniske og videnskabelige udvikling end bilagene i forordning (EF) nr. 1223/2009. Det er derfor også nødvendigt at indføre disse ændringer i bilagene til forordning (EF) nr. 1223/2009.
(5)
I visse tilfælde er stofferne ikke opført i internationalt anerkendte nomenklaturer såsom den internationale nomenklatur for kosmetiske bestanddele (INCI). De identificeres dog på grundlag af parfumestoffernes navne. Det er derfor hensigtsmæssigt at angive parfumestoffernes navne i kolonne c i bilag III (glossar med fælles betegnelser for bestanddele).
(6)
Forordning (EF) nr. 1223/2009 bør derfor ændres i overensstemmelse hermed.
(7)
Foranstaltningerne i denne forordning er i overensstemmelse med udtalelse fra Det Stående Udvalg for Kosmetiske Produkter -
VEDTAGET DENNE FORORDNING:
Artikel 1
Bilag II, III, V og VI til forordning (EF) nr. 1223/2009 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 11. juli 2013.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 4. april 2013.

Labels: 7
3
0
1